<classify> SERIKALI wilayani Chato imeziagiza shule zote kuanzia msimu ujao kuhakikisha zinalima zao la pamba na mtama kuanzia ekari mbili kwa kila shule. Agizo hilo limetolewa jana na Mkuu wa Wilaya ya Chato, Mtemi Semeon wakati akizungumza na walimu wakuu, wakuu wa shule na waratibu wa elimu kata za Chato kwenye hafla fupi ya ugawaji wa pikipiki 23 zilizotolewa na serikali kupitia Wizara ya Elimu, Sayansi, na Mafunzo ya Ufundi iliyofanyika wilayani Chato.Tunahitaji shule na taasisi zote lazima muwe na ekari zisizopungua mbili za pamba na zinatakiwa kusimamiwa na wagani waliopo huko vijijini, alisisitiza Mkuu huyo wa Wilaya. Alisema fedha zitakazopatinaka kutokana na zao la pamba ziwe na lengo la kumnufaisha mwanafunzi kwa kuwaandalia chakula, ili kumpunguzia mzigo mzazi wa kuchangia huduma ya chakula kwa wanafunzi.Akikabidhi pikipiki hizo, aliwataka waratibu wa elimu kata kuzitembelea shule zilizopo maeneo yao mara kwa mara na si kusubiri wakati wa mitihani tu kwani sasa wamepata usafiri. Aidha, aliamuagiza Mkurugenzi Mtendaji wa Halmashauri ya Wilaya ya Chato, Eliurd Mwaiteleke kutenga bajeti kwa ajili ya kununua pikipiki za watendaji wa kata kwa awamu ili nao waweze kutimiza malengo yao sambamba na kuwafikia wananchi kiurahisi.Kwa upande wake, Mwaiteleke alisema wilaya ya Chato imekuwa ikifanya vizuri kwenye matokeo ya elimu hivyo uwepo wa pikipiki hizo kutasaidia katika kuboresha upatikanaji wa elimu ili kuongeza tija na ufaulu ambapo shule zote zitafikiwa kirahisi. Aliwaasa waratibu elimu kata kuzitumia vizuri pikipiki hizo kwa kufanyia kazi za kuboresha elimu na si kufanyia shughuli zao binafsi na kuepuka kuendesha wakiwa wamelewa.Naye, Mratibu wa Elimu kata ya Bukombe Ernestina Athanas alisema amefurahishwa na ujio wa pikipiki hizo ambapo kwa sasa atazifikia shule saba za kata hiyo na anategemea matokeo mazuri kwa matokeo yajayo. Jumla ya pikipiki 23 zimekabidhiwa kwa waratibu wa elimu wa kata za Wilaya ya Chato ambao kuna jumla ya shule za msingi 139 na shule za sekondari 28.  <topic>: KITAIFA 